‘ทหารไทย’คาดประจำสูญพันธุ์
แบงก์ทหารไทย คาดเงินฝากประจำใกล้สูญพันธุ์ หันขยายฐานลูกค้าเงินฝากไม่ประจำ ตั้งเป้าปีนี้แตะ 1 ล้านบัญชี
7 มิ.ย. 2555

แบงก์ทหารไทย คาดเงินฝากประจำใกล้สูญพันธุ์ หันขยายฐานลูกค้าเงินฝากไม่ประจำ ตั้งเป้าปีนี้แตะ 1 ล้านบัญชี 
นายบุญทักษ์ หวังเจริญ ประธานเจ้าหน้าที่บริหารและกรรมการผู้จัดการใหญ่ ธนาคารทหารไทย เปิดเผยว่า ธนาคารจะทยอยลดสัดส่วนการระดมเงินฝากจากเงินฝากประจำปกติ เช่น 3 เดือน 6 เดือน และเงินฝากประจำพิเศษ เช่น 5 เดือน 11 เดือนลงมา และจะหันมาระดมเงินฝากผ่านแคมเปญเงินฝากไม่ประจำของธนาคารที่อยู่ในรูปบัญชีออมทรัพย์ที่ให้ดอกเบี้ยเงินฝากประจำ เพื่อเพิ่มสัดส่วนบัญชีเงินฝากกระแสรายวันและออมทรัพย์จากปัจจุบันอยู่ที่ 40% ขึ้นมาอีก โดยตั้งเป้าเพิ่มฐานบัญชีเงินฝากไม่ประจำเป็น 1 ล้านบัญชีในปีนี้
นายบุญทักษ์ กล่าวว่า หลังจากออกแคมเปญเงินฝากไม่ประจำมา 1 ปี ธนาคารมีบัญชีลูกค้าเงินฝากไม่ประจำมากกว่าเงินฝากประจำแล้วถึง 2 เท่า เงินฝากไม่ประจำมีอยู่ 6 แสนบัญชี ยอดเงินฝากรวม 9 หมื่นล้านบาท ขณะที่เงินฝากประจำมีอยู่ 3 แสนบัญชี ยอดเงินฝาก 1.2 แสนล้านบาท
“สัดส่วนจะเพิ่มขึ้นอีกในอนาคต และมีโอกาสที่เงินฝากประจำจะหายไป เพราะไม่ตรงกับพฤติกรรมของลูกค้าในปัจจุบันที่ต้องการความยืดหยุ่น นอกจากนี้ธนาคารเองก็ไม่มีความจำเป็นต้องออกแคมเปญประเภท 5 เดือน 11 เดือนอีกแล้ว จากวิธีการคำนวณเงินนำส่งที่เปลี่ยนไป” นายบุญทักษ์ กล่าว
ทั้งนี้ ธนาคารจะใช้กลยุทธ์แยกบัญชีลูกค้าออกเป็น 2 ส่วน คือ บัญชีสำหรับการทำธุรกรรมการเงินที่ให้ดอกเบี้ย 0.125 % ต่อปีและบัญชีเพื่อการออมและลงทุนหรือเงินฝากไม่ประจำที่ให้ดอกเบี้ย 2.25 % ต่อปี พร้อมนำนวัตกรรมใหม่คือบริการโอนเพื่อออม ที่จะแจ้งเตือนลูกค้าผ่านมือถือเมื่อมีเงินในบัญชีสูงกว่าค่าใช้จ่ายประจำที่กำหนดไว้จากการลงทะเบียนผ่านระบบเอทีเอ็มและอินเทอร์เนตเพื่อโอนเข้ามาเป็นเงินออมในบัญชีฝากไม่ประจำโดยไม่เสียค่าธรรมเนียมเข้ามาใช้
“จากสถิติโดยเฉลี่ยลูกค้าจะทำธุรกรรม เช่น เบิกถอน จ่ายบิล เฉลี่ย 10 ครั้งต่อเดือน ถ้ามีเงินฝากในบัญชีออมทรัพย์ทั่วไป 1 หมื่นบาท เท่ากับต้องเสียค่าธรรมเนียมเฉลี่ย 100 บาทต่อเดือน แต่ได้ดอกเบี้ยเพียง 7.5 บาทต่อเดือน แต่ถ้ามาใช้บริการเราแม้จะได้ดอกเบี้ยในส่วนธุรกรรมเพียง 1.25 บาทต่อเดือนแต่ลูกค้าจะเสียค่าธรรมเนียมลดลง ขณะที่สภาพคล่องส่วนเกินก็จะดอกเบี้ยในอัตราเงินฝากประจำ ซึ่งเชื่อว่าตอบโจทย์ลูกค้า” นายบุญทักษ์ กล่าว 
นายบุญทักษ์ กล่าวว่า ธนาคารได้จัดโปรโมชั่นให้ดอกเบี้ยพิเศษ 3 % แก่ลูกค้าเดิมและลูกค้าใหม่ที่เปิดบัญชีในช่วงระหว่างวันที่ 1 มิ.ย. – 31 ก.ค. ซึ่งคาดว่าจะระดมเงินฝากได้ 5 หมื่นล้านบาท พร้อมมีแผนขยายสาขา ME by TMB เพิ่มอีก 2 แห่งในเดือน ต.ค.นี้ หลังสามารถขยายฐานเงินฝากได้แล้วกว่า 7.5 พันล้านบาท ขณะที่ภาพรวมเงินฝากของธนาคารในปีนี้คาดว่าจะเติบโตได้ตามเป้าที่ 15 %